ཝ༽ བཀའ་བརྒྱད་ཆེན་མོ་གསང་བ་ཟིལ་གནོན་ལས༔ རིགས་དྲུག་བར་དོའི་གསུར་མཆོད་བཞུགས་སོ༔ གསང་བ་ཟིལ་གནོན་ལྷ་ལ་འདུད༔ ས་མ་ཡ༔ ཚོགས་རྫོགས་རིགས་དྲུག་གསུར་མཆོད་ཀྱི༔ ཟས་མཆོག་འདོད་ཡོན་སྣ་ཚོགས་རྣམས༔ མེ་ཧོམ་ཆུང་ངུའི་ནང་དུ་བསྲེག༔ དུས་ནི་ཉི་མ་ཤར་དྲོས་བྱ༔ ཐུགས་རྗེའི་ཟེར་གྱི་ལྕགས་ཀྱུས་འདོད༔ བྱིན་གྱིས་བརླབས་ཏེ་བྱིན་པར་བྱ༔ འདི་ཉིད་བསོད་ནམས་བླ་ན་མེད༔ རིགས་དྲུག་བར་དོའི་སེམས་ཅན་རྣམས༔ ཡིད་ལུས་གཏད་མེད་འཁྱམས་པའི་ཚེ༔ ཤ་གཟུགས་སྲིད་པའི་བག་ཆགས་ཀྱིས༔ འདོད་ཡོན་རོ་ལ་སྲེད་པ་ཡིས༔ དབུལ་བ་ཡི་དྭགས་སྣང་བ་འཆར༔ སྦྱིན་པའི་དགེ་སྟོབས་ཆུང་བ་རྣམས༔ དྲི་གསུར་ཙམ་ཡང་མི་དབང་ནས༔ ཉམ་ཐག་སྡུག་བསྔལ་མྱོང་བའི་ཚེ༔ སྙིང་རྗེས་མེ་གསུར་འདི་བགྱིས་ན༔ དབུལ་བར་ནོར་དང་བཀྲེས་པར་ཟས༔ སྐོམ་པར་བདུད་རྩིའི་ལོངས་སྤྱོད་འཐོབ༔ འབྲས་བུས་བསོད་ནམས་ཚོགས་ཆེན་རྫོགས༔ འཁོར་ལོ་བསྒྱུར་བའི་བསོད་ནམས་མཉམ༔ དེ་བས་འདི་ཉིད་ཤིན་ཏུ་གཅེས༔ ས་མ་ཡ༔ དང་པོ༔ ན་མོཿ མངོན་གྱུར་རིག་པ་འོད་གསལ་རྗེན་ནེ་བ༔ སྣང་སྲིད་སྣོད་བཅུད་ཐམས་ཅད་བུདྡྷའི་ཞིང་༔ ཡང་དག་དེ་དོན་རྟོགས་པས་སྐྱབས་སུ་མཆི༔ འགྲོ་ཀུན་རང་རིག་ཆོས་སྐུ་མངོན་གྱུར་བགྱི༔ གཉིས་པ༔ རྃ་ཡྃ་ཁྃ༔ ཧཱུྃ༔ སྟོང་པའི་ངང་ལས་རང་བྱུང་མེ་ཐབ་དབུས༔ རོ་མཆོག་ལྔ་ལྡན་འདོད་ཡོན་བསྲེག་པའི་རྫས༔ རིགས་དྲུག་སོ་སོའི་ཡིད་དང་མཐུན་པ་ཡི༔ ཟད་མི་ཤེས་པ་བདུད་རྩིའི་རྒྱ་མཚོར་གྱུར༔ ཨོཾ་ཨཱཿཧཱུྃ༔ ཨོཾ་ན་མཿསརྦ་ཏ་ཐཱ་ག་ཏ་ཨ་ཧུ་ཏི་པུ་ཛ་མེ་ག་སྥ་ར་ཎ་སྭཱ་ཧཱ༔ གསུམ་པ། ཧཱུྃ༔ རང་ཉིད་ལོངས་སྤྱོད་རྫོགས་སྐུ་རྡོ་རྗེ་སེམས༔ དཀར་གསལ་ཞལ་གཅིག་ཕྱག་གཉིས་རྡོར་དྲིལ་བསྣམས༔ མཛེས་པའི་རྒྱན་ལྡན་གསང་ཡེའི་སྐུ་ལ་འཁྲིལ༔ རྡོ་རྗེ་སྐྱིལ་ཀྲུང་འགྲོ་བའི་དཔལ་དུ་ཤར༔ ཨོཾ་བཛྲ་ས་ཏྭ་ཧྲྀ་ད་ཧཱུྃ་ཕཊ྄ཿ ཧཱུྃ༔ རང་རིག་ཐུགས་རྗེ་སྙིང་པོའི་འོད་ཟེར་གྱིས༔ དམ་ཚིག་ལྕགས་ཀྱུའི་སྲིད་གསུམ་ཁེང་བར་འཕྲོས༔ རིགས་དྲུག་བར་དོར་འཁྱམས་པའི་སེམས་ཅན་ཀྱི༔ ཡིད་ལུས་རྣམ་ཤེས་གནས་འདིར་མཆིས་པར་གྱུར༔ ཨོཾ་ནྲྀ་ཨ་ཀརྵ་ཡ་ཛ་ཛཿ ས་མ་ཡ་སཏྭཾ༔ བཞི་པ༔ ཧཱུྃ༔ འཇིག་རྟེན་གནས་ནས་ཕ་རོལ་ཚེ་འཕོས་ཏེ༔ བར་དོར་འཁྱམས་པའི་ཚེ་འདས་ཡིད་ལུས་ཅན༔ ཤ་གཟུགས་བག་ཆགས་སྲིད་པར་འཁྲེང་བ་ཡིས༔ དབུལ་ཞིང་ལྟོགས་དང་བཀྲེས་སྐོམ་གྱུར་པ་རྣམས༔ བདག་གི་སྙིང་རྗེས་སྦྱིན་པའི་ཚིག་ལ་ཉོན༔ རང་བྱུང་སྟོང་ཉིད་སྙིང་རྗེའི་ཐབ་ཁུང་དུ༔ རིན་ཆེན་རོ་མཆོག་རྣམ་ལྔའི་ཟས་བསྲེགས་པས༔ རིགས་དྲུག་སོ་སོའི་ལོངས་སྤྱོད་ནམ་མཁའི་ཁྱོན༔ ཟག་མེད་མཛོད་ལ་སྤྱོད་ཕྱིར་བསྔོ་བར་བགྱི༔ མིག་ཡུལ་གཟུགས་མཛེས་རྣ་བར་སྒྲ་སྙན་པ༔ སྣ་ལ་དྲི་ཞིམ་ལྕེ་ལ་རོ་མཆོག་ལྡན༔ ལུས་ལ་རེག་འཇམ་རྣམ་ཤེས་སྣང་བས་ཚིམ༔ ཅི་འདོད་རྫས་ལ་སྤྱོད་པའི་ཡུལ་གྱུར་ནས༔ རིགས་དྲུག་སྲིད་པའི་སྡུག་བསྔལ་གྲོལ་བར་ཤོག༔ ངེས་པར་ཤི་བ་ཡིན་པར་ཐག་ཆོད་དེ༔ བར་དོའི་འཁྲུལ་གཟུགས་ཡིན་པར་ངོ་ཤེས་ནས༔ ཉམས་ལེན་བླ་མའི་གདམས་ངག་དྲན་བྱས་ཏེ༔ ཡེ་ཤེས་ལྔ་ཡི་སྐུ་རུ་གྲོལ་བར་ཤོག༔ གལ་ཏེ་རིགས་དྲུག་གནས་སུ་འཁྱམས་སྲིད་ན༔ སྲིད་པ་གང་དུ་སྐྱེ་བའི་གཟུགས་མཐོང་ནས༔ འདུ་འཕྲོད་རྣམ་ཤེས་གནས་དེར་ཆགས་པའི་ཚེ༔ ཡབ་ཡུམ་ལྷ་ཡི་སྤྲུལ་བསྒྱུར་ཤེས་པར་ཤོག༔ གཡང་སར་ལྷུང་སྙམ་མངལ་དུ་ཞུགས་པའི་ཚེ༔ གཞལ་ཡས་ཁང་གི་བཀོད་པ་མཐོང་བར་ཤོག༔ བཟང་ངན་གང་དུ་དྲི་ཟའི་མངལ་འཚོལ་ཚེ༔ མ་རུངས་ངན་པའི་མངལ་སྒོ་འགག་པར་ཤོག༔ སྐྱེ་བ་འཛིན་པར་སྤྲུལ་སྐུ་ཐོབ་པའི་ཚེ༔ མི་བརྗེད་གཟུངས་ཐོབ་ཡོན་ཏན་ཆུད་པར་ཤོག༔ སྐྱེས་ནས་སྨྲ་ཤེས་རྟགས་དང་ཡོན་ཏན་ཚང་༔ ཡུལ་ཕྱོགས་གནས་ཀྱང་བཀྲ་ཤིས་ལྡན་པར་ཤོག༔ ལྔ་པ༔ ཧོཿ ཡིད་ལུས་བར་དོའི་རྣམ་ཤེས་གཏད་མེད་ཁྱོད༔ བྱིན་རླབས་ཐུགས་རྗེའི་འོད་ཟེར་ཕོག་པའི་ཚེ༔ སྒྲིབ་མེད་ཡི་གེ་ཨཱཿརུ་གྱུར་ནས་ཀྱང་༔ འོག་མིན་ཀུན་བཟང་རྒྱལ་བའི་ཐུགས་ཀ་རུ༔ རྩལ་ཆེན་མདའ་འཕང་བཞིན་དུ་སྐྱེ་བར་ཤོག༔ ཕཊ྄ཿ དྲུག་པ༔ ཧོཿ བདག་གིས་བླ་མེད་མཆོད་སྦྱིན་དགེ་རྩ་ཡིས༔ ཕ་མ་རིགས་དྲུག་བར་དོའི་སེམས་ཅན་རྣམས༔ ཉོན་མོངས་སྲིད་པའི་ཚ་གདུང་ལས་གྲོལ་ཞིང་༔ བྱང་ཆུབ་བསིལ་བའི་ཆུ་རྒྱུན་ཟད་མེད་ཀྱི༔ བདེ་བ་ངོམས་མེད་མྱོང་བའི་འབྲས་བུ་ཡིས༔ རྣམ་མཁྱེན་བླ་མེད་གོ་འཕང་རེག་གྱུར་ཅིག༔ ཅེས་བསྔོ་སྨོན་གྱིས་རྒྱས་བཏབ་སྟེ་འཁོར་གསུམ་ཡོངས་སུ་དག་པའི་ཏིང་འཛིན་ལ་གནས་པར་བྱའོ༔ ས་མ་ཡ༔ རྒྱ༔ ཨེ་མ་བདག་འདྲ་པད་འབྱུང་གིས༔ བར་དོའི་རིགས་དྲུག་སེམས་ཅན་རྣམས༔ བླ་མེད་བྱང་ཆུབ་རེག་པ་ཡི༔ མཆོད་སྦྱིན་གནད་ཟབ་ཉུང་ངུ་བཞག༔ སྙིང་པོའི་ས་བོན་ལྕགས་ཀྱུ་ཡིས༔ བཏབ་ན་ནམ་མཁའི་ཚད་ཀྱང་ཟིན༔ དེ་བས་གདམས་པ་ཤིན་ཏུ་ཟབ༔ ལས་འཕྲོ་ཅན་དང་འཕྲད་པར་ཤོག༔ ས་མ་ཡ༔ གཏེར་རྒྱ༔ སྦས་རྒྱ༔ ཟབ་རྒྱ༔ གསང་རྒྱ༔ གཏད་རྒྱ༔ ཨོ་རྒྱན་རྩ་གསུམ་གླིང་པ་ཆོས་ཀྱི་རྒྱ་མཚོས་ལྕགས་བྱི་ལོར་སྦས་ཚལ་ནས་གདན་དྲངས་ཤིང་ཤོག་སེར་ནས་ཞལ་བཤུས་སོ།། །།